L-Università ta' Malta ngħatat għotja ta' apparat mill-aktar sofistikat li se jgħin l-istudju li għaddej bħalissa mill-Grupp tar-Riċerka dwar il-Puplesija fid-Dipartiment tal-Fiżjoloġija u l-Bijokimika. L-apparat il-ġdid, imsejjaħ EVOS®FL Auto Imaging System awtomatizzat, ingħata minn E. J. Busuttil Limited ta' B'Kara, wieħed mid-distributuri ewlenin ta' prodotti relatati mal-kura tas-saħħa u laboratorji. L-għotja kienet iffaċilitata permezz tal-Fond tar-Riċerka tal-Università (RIDT). Il-EVOS®FL Auto Imaging System kienet żviluppata għall-applikazzjoni avvanzata ta' imaging awtomatizzat, bħal time-lapse imaging, multiwell plate scanning, image stitching u tiling, u cell counting. L-apparat il-ġdid hu magħmul minn kompjuter, sors ta' dawl LED, filters u lista ta' prerekwiżiti elenkati mill-grupp ta' riċerkaturi stess li se juża dan l-apparat. Il-Professur Mario Valentino, il-Kap tal-Grupp tar-Riċerka dwar il-Puplesija fl-Università ta' Malta, qal li din l-għodda importanti ser tippermetti lir-riċerkaturi jeliminaw fatturi kumplessi li jinsabu f'microscopy avanżata, filwaqt li jinżammu l-ogħla livelli ta' prestazzjoni. Hu qal: "Din hi għotja sinifikanti u ninsabu grati ħafna għall-kollaborazzjoni li għandna ma' E. J. Busuttil Ltd. Din l-għodda se tipprovdina b'imaging ta' kwalità għolja b'mod iktar faċli minn qatt qabel. Id-disinn innovattiv għall-aħħar tiegħu b'hardware/software integrati, mingħajr bżonn ta' bozoz, mingħajr allinjament, u mingħajr spejjeż jew manutenzjoni, se jkun ta' benefiċċju kbir għat-tim ta' riċerkaturi tagħna li qed jaħdmu fuq baġit ristrett ħafna." Is-Sur Edwin Busuttil, Direttur Maniġerjali ta' E. J. Busuttil Ltd, qal: "Bħala wieħed mid-distributuri ewlenin ta' tagħmir relatat mal-kura tas-saħħa u laboratorji, għandna l-impenn li ntejbu l-kwalità tal-ħajja tal-komunità tagħna. Li nkunu ta' assistenza kbira għall-Università tà Malta fil-ħidma tagħha għal riċerka dwar il-puplesija hu mod prattiku ieħor ta' kif nistgħu ngħinu." It-tagħmir kien mibgħut direttament mill-manifatturi u installat minn inġinier tal-kumpanija. Wilfred Kenely, il-Kap Eżekuttiv ta' RIDT, qal: "Rigal bħal dan hu ta' importanza kbira biex jgħin lill-Università tkun minn ta' quddiem nett. Ninsabu grati għall-E. J. Busuttil Ltd għal din l-għotja tagħhom tal-apparat u talli ssieħbu mal-Fond tar-Riċerka tal-Università." Il-Fond RIDT twaqqaf biex isaħħaħ l-investiment fir-riċerka u żvilupp ta' kwalità għolja fil-fakultajiet kollha u biex jattira l-fondi neċċessarji. Aktar tagħrif jinkiseb mis-sit www.ridt.eu